
    KRTICA NA SLIČUHAMA

  
    DIJAGNOZA

     

    fraktura lubanje

NE

ja sam zdrav

fraktura lubanje

NE

ja sam zdrav

fraktura lubanje

NE urličem

ja sam sasvim zdrav

    dobro dobro

pomirljiv glas u bijelom

sutra ćemo ti izvaditi krajnike

  
    PISANJE JE MOJA HIROSHIMA

     

    izbjegao sam handžar i sjekiru iznad vrata

pilim snove na dva jednaka dijela

svjesno

polako

tupo

zagrebačke šankerice su ružne

zagrebačke djevojke su ružne

zagrebačke ulice su rugobe u prepiljenim snovima |

polovičaste

snijeg se nejednolično otapa i nije otporan kao sperma

pjesma se klanja pred oltarom

pjesma se klanja pred matičarom

pjesma se klanja pred kritičarom

ja se nikome ne klanjam

samo ponekad sklanjam izvan pismoslagačkih

lokvica

i vodim sintetičku slobodu na lancu

i nadražujem papir mirisom tinte

i razdirem njegov klitoris urezivanjem slova

jer niti NASA još nije razjasnila moj slučaj

niti je živac rekao rukama

kupite mu šlape i stavite ga ad acta

socijalni radnik s nelagodom prolazi pokraj mojih čeljusti

misleći da je kućni odgoj kriv za hiroshimu u meni

a nitko ne bi bio sretniji

nitko od majke da sam između lošeg elektroničara

i lošeg pjesnika

izabrao ono prvo

  
    HEMOFILIJA

     

    snovi su mijeh naboden na rogato jutro

netopiri se razdvajaju u parove i precizno se pare

rade ka VW mašine

vojnik na stražarskom mjestu

ima proljev i proklinje lubenice

gutač vatre se preforsirao i spalio abecedu u sebi

komarci zasigurno nemaju statut ni pravilnik

jer napadaju dojenčad i ne dozvoljavaju majkama

da zadime utrobe ako embrio pomahnita

i zavoli tajlandski boks

snovi su perspektiva TBC bolesnika u klinici

nedaleko

tvornice kemijskih preparata

telefon se budi u znoju

a kako i ne bi nakon tolike smjene boli i slatkoće

granulirane kroz njega

gase se svjetla na prozorima samačkog hotela

i svi hoteli su samački

sve zgrade

kuće

i ljudi su samački

samo su snovi zajednički i neostvarljivi

  
    UKV PODRUČJE JE NEZAMJENJIVO

     

    velik sam kao i ostali kada sjedim na barskoj stolici

vrtim čašu i imam jedan

žuti karton u bonusu

ublažujem genocid u nosnicama dok prolazi

jogunasta konobarica i kao značku kvači

na mene

miris češnjaka

sredozemna medvjedica je moja sestra

ostima me gađaju nad začepljenim pisoarom

kroz eter u kasnovečernji sat brekće poezija

vjerujem da portiri mijenjaju stanicu ili

odlaze u susjednu prostoriju skuhati slatku kavu

sretan sam jer nisam oženjen

i jedino meni

udaranje pisaćeg stroja oduzima san

i jedino meni

ove riječi nešto znače

  
    SIROTINJA NE JEDE ŠNICLE

     

    nema me nisam i neću biti

ukonzervirana skuša upecana u naftnoj fleki

nema me iako proizvodim Hi-Fi zvukove

kada vodim fašničku ekspediciju

dijabolično se zavodim dok napasam stado

glista u nosnoj šupljini

muzem riječi i pravim plagijat pjesme

djecu debile

sve što postoji oko mene to su patvorine

koje gutam da nađem sebe i bacam parazitske

amebe u faširano meso

sirotinja ne jede šnicle i ona je spašena

gonim poeziju na hipodrom

primarna oklade i ulažem život u kornjačin hod

primam oklade

ali ne dam da me okruže i izgubim samog sebe

paralizirani prst nad tipkom teleprintera

  
    OBNAŽENI BRONTOSAUR

     

    kažu da sam lud kada haklam slezenu

za nadstrešnicu psychodelica

i stavljam stih kao čep u šupak štampane pločice

nisam znao kako se jauče

a oni su se divili mojoj hrabrosti

prizivali udovicu smrt

gentlmenski ljubio sam ruku polipa

tehnički dotjerano do istjerivanje sline

a oni su se došaptavali čudeći se mom junaštvu

kao da je svaki moj prst mali nikola šubić zrinski

otpuhnuo sam pjesmu i maglu s pola snage

ali nisam uvježbavao duhačku dionicu V. simfonije

jer kad čujem lovački rog nervozno palim cigaretu za cigaretom

i rastu mi lisičje uši s ugrađenim mikroprocesorima

očito je da pjesma pisana na ovaj način zastarijeva

prije nego što je završena i da nisam prototip

novog duha

već brontosaur u cajtnotu

  
    KANDIT JE MOJA UPORNOST

     

    eh te cvebe

čahure u kolačima mog djetinjstva

nemam psihoanalitičara da razjasni šećernu bolest

obriše usne

otrgne od mene

dojke kao dva stolna globusa

osim tih elipsastih svjetionika ja ne vidim

druge brojače otkucaja

oblake dočekujem na nož kaskajući na pony biciklu

tonic klorofilom saftam mesnato lišče

tuširam se niz kišu u spiralama vjetra

kao ogromna boa tresem dane s kalendara

od te buke

od te žaravosti

ne čujem

ne vidim

rakete i reflektore

povremeno šmrcne kao kap ulja u prozorskim šarkama

ulazim u vagon

putujući

misle da sam andol metvica ili potočić kuhana vina

misle da sam vidar

guraju glave u moje astrahan džepove

šmrču

donose znoj u kanticama

pa se lijepe kao mraz na gradskim staklima krajem januara

pa iskočim uvijek na istom mjestu

šetam po plafonu i ne pljujem na pod

tako smišljam kako okupirati prostor za jednu

pjesmu u Književnoj reči ili Oku dok sumrak širi

šapat šiljatih bradavica na hrđi podrumske kvake

kako presresti urednike / njihove želučeke

psihokemijskim bojnim otrovima

kako se odjebati iz poezije

odfederirati u gemište

urlikati na Britancu stojeći na pušlekima

peršina i brdašcima grincajga

kako izvaditi njuh iz šlica pa jednostavno ga

pustiti da jednostavno njuška

žvače zrak i utrobu klarineta

o bože o uredniče o čemu sve ja ne razmišljam

dok drhte podrumska vrata

o ugradnji japanske tehnologije u stih

o cvebama

o nastavnici likovnog odgoja jer pod

njenim koljenima skupljao sam pribadače

lomeći tada svoje još malo srce

izdržalo je da bih danas koncentracijom

mogao se

sintezirati u funkciju jedne strofe

opet na uredničkom stolu sisam prašinu

kišem alergičan na kancelarijsku atmosferu

dok me pročitaju mogao bih se vratiti u podrum

mogao

i

niže bih

na Venerinu brijegu zaspati

snivajući sladak san da više ne podvlačim papir

da više ne iščitavaju me

  
    IGRAJUĆI POKER NA SVLAČENJE

     

    Mogao sam ozdraviti gurajući trajekt pun

mrkve i bijelog luka prema pučini. Svaku boljku

odložiti za kasnije. Barem.

Plutajući na češnjevima postati matica bez vijka.

Odijeliti se od top-liste, Dnevnika, sajamskog

cjenkanja i tečajnog izvještaja.

Ozdraviti.

Tek zaliječen od pomisli, dočekujem burin

i mogućnost da metaforom platim pecivo kao

čovjek XXII. stoljeća.

Honorarno i bez zaštitne gume sparingujem

dopingiranim zmajevima. Njihovo riganje vatre

jedino za mene je bezopasno, pa igrajući poker na svlačenje,

duboko u noć, pod žaruljicama mojih tinjajućih zjena,

oni postaju moji iznajmljeni garderobijeri.

Zaogrnut, zaštićen od prehlade odlazim s plavušom

na šampite. Oni to nazivaju štrajkolomstvo.

Traljavac, kad stihom nisam pogodio njihovo srce.

Objasnio kako kontrarevolucija ne može toliko

voljeti slatko. Tako nježno otpuhnuti paučinu s himena.

Ta djevojka je više od epizodne uloge u mojoj pjesmi.

Ona je izbacila gospodina Krilova sa svom svojom

menažerijom kada je provalio u njen san s

namjerom

da me ugura u basnu.

U povratku, njenom odlučnošću zanesen,

iznosio sam nosnice kao dekontaminirani eros.

Skinuli su me do gola i tako tajanstvenog otisnuli

na pučinu.

Bolesnijeg no ikada prije.

  
    PESTICIDNA SPERMA LEPRŠA

     

    nakon skitnje bridovima razlupanih prozora

zaželio sam se vlastitog tijela

bez kojeg dobivam komplekse kaluđerskog

samotnjaka

majka ispoljava simptome majčinstva

i čuva suze u termosici

toplim krvavicama kao zvečkom dočekuje sina

bi li krist uskrsnuo da je završio pod

giljotinom

bi li kao posljednju želju zavrisnuo

kriglu tomislav crnog piva

vidim u sebi rašlje

saznanje nategnuto u gumama i kamen kao ženu

koja bira najpogodniju putanju za ulaz u elitu

i vidim da sam slijep i trulim kao krtica na

sličuhama

posticidna sperma leprša

u jednjaku hvata se za sluz

taloži i postaje velika kremšnita

i rastem i rastem

već sam iznad Zagrepčanke

i rastem slijep i ne vidim svoju malenkost

polegnutu na tramvajske tračnice

  
    HERETIK NA 10 NAČINA

  
    ASTRONAUT

     

    Valjam se kroz smog kao ljepljivi jezik mravojeda.

Vrijednost moje samosvijesti izražena je u kliringu.

Onda,

tko bi me uzeo za jeftini akvarij u predsoblju?

Niti injekcija za nosoroge ne može me omamiti toliko,

da se mati i prva jutarnja kava zaborave. Moje bočice

pouzdanja su ulaštene ljuljačke kao mnoštvo

Newtonovih

visaka. Nezaustavljive amplitude u ultrazvučnom

tonalitetu.

Upijam blagu vlagu algi s reptilskih krila, čekam

da spoznaja

rastrgne pore i nosnice kako bih postao nepogrešivi

pas tragač.

Namirisati najvažniju sekundu, kapnuti u kvasinu i,

kada se

seoska prašina pretvori u pleksiglas sažvakati obujam

tisućljeća kao sendvič s feferonima. Čudeći se vlastitoj

pokretljivosti isklijavam u drugu polovicu svemira,

nosim

trokanalni light show na mišićima smjenjujući noć

u ekvinociju. Pješčanici podlegnuti zakonitostima vjetra

naprelazne su barikade na tračnicama i

auto-stradama, pa

pomirljivim šakama drobim postojeći pisaći inventar.

Ni s kanticom i lopaticom, one ne gube svoju

preodređenost.

Kule na papiru i kule od pijeska identično padaju.

  
    ŠEIK

     

    Prepolovio bih krevet kao plastičnu žličicu.

Instinktivan

insekt je moja ruka što prolazi kolodvorskim sjenama.

Šeširom pokriva travnjak, pa dolaze djeca privučena jedinim

oblakom iz kojega se nikada neće sručiti

tuča na klorofilom premazani ruletski stol. Taj mali cirus

je modificirano cirkusko platno. Okupljeno živim vapnom.

Burka se nutrina jer je krotitelj mrtav, a tigrovi

dobivaju osip po njuškama. Ne hodam ulicama.

Svakog časa mogla bi se pod nogama podići

betonska ploča.

Neki (još) nepoznati izvor nafte krklja i sprema se da,

bukne kao suknena haljina

urasla u bedra. Ne hodam ulicama. Zato.

Nisu moja ticala dabrov rep. Auto-limari se snalaze

oko sefova, provaljuju i odnose moj platfus na ortopedski stol.

Dok me paraju, od ugla do ugla zaustavljam promet

ispuštajući kilograme vazelina na kolnik.

Nestaju pješački prijelazi. U kaosu od šoferskih

psovki

razmoče mi se plohe epiderme. Ovlažen.

i strpljiv, raspamćen i dubok, dok sam za tankere.

Dižem piratsku zastavu, gasim

TV, uzimam šešir, a na nekom sprženom

travnjaku ruše se djeca kao mali raketoplani u

hroptavi ocean.

  
    METEOROLOG

     

    Objektiv svim mastima premazanog durbina

zgrće milostinju u ionosferi. Oko u oko, u nedogled se dubi.

Događa se, boluje vrijeme i soboslikare tjera da istrče

maraton. Tu sam negdje, ali pjesma nikada neće moj

aligator, jer ja nisam njen Salvador.

Neminovnost nije objašnjiva kao strujanje dlanova u tuš kabini.

Ugriz je zahvatio moju tablu čokolade – moju indijsku konoplju.

Poimam evoluciju kao vitaminski dodatak pri dohranjivanju

tablice množenja i početnice s kravom u hladu.

Viseći na stativima, ja sam Pedro zavezan u leptir mašni:

Ogledam se u djedovu albumu na fotografiji završne

školske priredbe u čast velikog praznika i častim

debele tete suhim poljupcima.

Egocentrici vabe kišu.

Kiša opamećena. Koja nije više blesava da pada se, da

štrca se u nesimetriju. U oparan kordon šavova.

Svemirska i svesvoja nadrasta Oblak oca i zadržava

promišljenost u kadi

kada naivčinama smrdi pod pazuhom.

Tu sam negdje, spržena i moja nojevska glava

zarivena u pijesak kao dvanaestogodišnja u strip.

  
    SUPERMAN

     

    Pljusak je klisnuo u krajeve gladne vode.

Sve dalje, sve bliže,

sve nikamo sa svojom nakvarcanom dušom. Hladnoća diktira

tempo i pospješuje fuziju drhtavice i migrene.

Čarape sušim u rerni vagine na 37° C.

Savu bih progutao da legnem u korito umjesto u kinderbed.

Jednostavno nag, odaslan u grotlo ispijam vrući

grog kao pokretača pobune. Brišem serijske brojeve s prstiju.

Novokrematorijski faraoni na mala vrata ulaze u legendu

dok mikroorganizmi jurišaju po uzoru na tatarsku konjicu.

Ispod sedla skriven je sklopivi bicikl kao čamac za spašavanje.

Moje licitarsko srce boluje od sunčanice. Odbija svaki

oblog, izrasta u besmrtnog Atilu i moždanom centru dostavlja

izvještaj o veleizdaji. Na pojilu uzimam samo gutljaj i svežanj

propagandnog materijala, Žedniji od bilo kojeg teksaškog

bika laktovima kao rogovima rašpam lice drage djevojke, ali

krv nikako da se slije u fontane, jer samo tako mogu

ne sjećati se. Voziti do sunčanih pjega i emociju

zavitlati na zgradu najveće novinske agencije. U klupku

od čiste runske vune. Samo tako moći ću proširiti parkove.

Vrtlari su uzeli regres za ljetovanje, stavili

slušalice na

uši, otputovali i sjemenom me darovali.

Kako raste moja dobrota, koprive bujaju po alejama.

Jednostavno nag ne povlačim se. Ne oblačim.

  
    CVJEĆAR

     

    Mezimcima vrištavim od dezodoransa, od

neizvedivih pirueta,

poklonio sam tane. Mozak moj je Tomislav jer izmiče alkohol

kao novogodišnja noć i 50 sarmi iz usparene rangle.

Nije zrak zagušljiv poput našeg dahtanja. Suh, on bičuje

ljubav kao konvoj tulipana što piški u francusku salatu

nad prstima porezanim iz pukog egzibicionizma.

Mozak moj je

Ski roller na padini dijaloga i juriša na nijemost kao mačeta

na lijanu. Njegov maksimalni krak nije špaga na parketu.

Odnosi janjetinu i fabrike,

slova i osamljene falose,

papir i djevojke koje nose gromobrane u

trepavicama.

Kada kažem da je kazivanje poraženi gladijator

i svaka ljubičasta nijansa produbljuje neznanje,

odlazim u ribnjake da me love, jer ne mogu stotinu ekonomistica

ponijeti na jednom, na dva dlana i baciti tintu u zaborav.

Kako spremaju urote, pomažem im da me svuku opipavajući sluh

od razbijene staklovine. Visjeti!

A, ne biti obješen i rješenje naći u šećeru njihovih

baklavastih zjena.

Da me zamijete, da ne mislim,

javno drkam kao londonsko popodne iščekujući uobičajeni

cup of tea. Osjetim li taštinu u kliznuću odmah se likvidiram

kad već kontrarevolucija mahnita mojim žlijebovima.

Makar ptice nose mramor ma leđima, bruse travke

kljunovima i odajama

kruže da predahnu u foteljama.

Rastem kako crkavaju otpornici i kondenzatori srču

potencijalni naboj za potencijalne pjesnike.

S plastičnih prijestolja diže se hrkanje u ime

ćevapčića

karambola

i poderanih podsuknji.

Na školskoj ploči ja sam jato i promičem kroz,

tijesno kroz jezuitske prste i kamermanskom

okretnošću

rušim crijepove na poštanske sandučiće.

Tada se ispišem na brzinu i poželim da je literatura

maksimirski perivoj.

Da se jednostavno lijepim za stopala i kroz

krvotok

nestajem.

  
    RESTAURATOR

     

    U betonskim rašljama kao lopta upućena sa noge dr.

Socratessa u okvir gola. Moje srce šljunak je u

prijetnji praćke.

Svojevremeno dokoljenke su mogle pridobiti toplinu

i neupadljivo upijati krv iz bezopasnih ogrebotina. Kao gušterov

rep u stisnutoj šaci napadom siporeks.

Speleološki odvažan ulazim u mrak i na svakom šahtu

montiram klima uređaje i trodimenzionalne

monitore da pratimo usavršavajući pokret stenjanja.

Legnem na vruć trotoar kao na srpanj, pa je svaka

izbočina

termalni izvor, pa je pukotina terapijski sustav za ubrzavanje

rada žlijezda slinovnica.

Urastam u asfaltne krafne.

Samo noćni poljevači mogu ugasiti erekciju i niz

polegnutu kičmu razliti slap oduševljenja. Lagano,

pokrećem pedale i odstranjujem pano od neba iz vidokruga.

Restauriram vlastito rođenje, tako da savršeno sisam

palac, ali ne vrištim, ne mokrim u gaće, ne jedem, ne pijem.

Samo se moji prsti / moja bešumna hidroavijacija/

spuštaju na oznojen vrat zaspalog poljevača.

  
    DON HUAN

     

    Male ribe mrijeste kolaže – ikru nad mojom

probušenom glavom.

Djevojka se povela trnoružićastom uzicom. Sapela se

kada sam zasvijetlio kao zadnja wolframova žarulja.

Vilinski konjanici ruju ušnom resicom

a ja

ekspresionistički je ludujem. Spuštaju se rolete.

Škrgiram na izlizanom tepihu. Gaze

me. Neprimjetno.

Noge prebacujem preko balkonske ograde, njuškom

njušim blato od kojeg djevojčice prave kolače. U tom tijestu i

mene na kockice režu.

Susjeda vješa rublje, bijelo da poželim projekciju

svoje putanje na platnima. Slijevam

se kao kaučuk i mjerim profil cijevi iz koje sam izletio

privezan za gramofonsku ploču.

Vlaga produljuje pospanost u kostima dok

dobronamjerni

patuljak nestaje u crti mlažnjaka.

Ništa od bitnog nije stalo u dvije čaše

pobratimstva,

nije prelilo zvuk, no zato agrumi grcaju u

pretrpanim ustima

i lepeze papira prekrivaju gola leđa.

Vojnici su zakasnili pokidati dugmad na košuljama

i tako opaki

i tako sretni

umnožiti moje poljupce na matrici ili

fotokopirati odbljesak rituala.

Volio bih smoći hrabrost da kvrcnem orlova jaja, pa

da se izlegu prvoklasni tenori Međutim,

kao kladivo zazviždao sam prostorom i zaustavio

se. Razbio na krovu parkiranog kombija.

  
    DUBLER

     

    Ogledalo upija pogled. Kako samo trpi moje

vibracije?

Davljenik sam odličan plivač. Nažderan ispuhujem

okupaciju misli. Sitost je neprijatelj No. 1.

Odbacim li primirje ostat ću odličan plivač

udavljen u potoku, poistovjećen s neizvučenim lutrijskim brojevima.

Unaprijed dijelim novčanice sladoledarima, jer

žrtva

je potrebna cilju.

Kuham paprikaš za bijelog goluba. Ako je klimaks

neodgodiv, živčano ću strugati asfalt ispred

gradskog nužnika.

Upeglavam u sebe i pod

sebe kapi morfija, odričem se slobode, ako sam dovoljno

fiškal

da preobrazim vodozemca u gnjevnog zmaja.

Onog trena kada sam shvatio da je svijet rascijepan

prezervativ i da sjeme kao prhut pršti svemirom kupio

sam veliku mrežu za leptire.

MMF nije trepnuo.

Svojeglavo rastem kao bradavica nabodene na vjetar. Premda

ne pristaju na dijalog poklanjam fino upakirane

orhideje i medenjake.

Glavom udaram u druge. Još luđe i tvrđe, pa mičem suze radosnice

s uzgibalih opeka. Iza ništa. Daljina poput sale za konferenciju.

U meni vakuum.

  
    KOMEDIJAŠ

     

    Namjere iz heterogenog prelaze u homogeno stanje nesanice.

Vranama mogle bi se nazvati. Nagon je

moj razum. Moja i naša racionalna putanju u zaborav.

Po tijelu monogram utiskujem. U djevojke

pečatnjak.

Osuđen sam i službujem u nezavisnim krajolicima. Kao

šugavog psića posipaju me DDT-ijem. Kako raste linija

uigranost komedije, tako pada bijes. Kada padne na

krišku limuna ostat će kapljice od moje sluzavosti.

Tko će onda udarcem čarobnog štapića pretvarati aveti

u bombice ugljičnog monoksida?

Tko stvaran?

Povlače se crvene kose kao trule rotkvice uzduž

pošpricane tramvajske stanice. Raspored tih

ofarbanih vlasi

nije povoljan za detonaciju. Razumi narodi

unaprijed

ukalkuliraju nedostatak savršenog kliznuća, ali ne mogu

utjecati na moj gubitak osjećaja za ravnotežu.

Ipak, samo pješke prelazim mostove, šine,

prometnice,

zračne relacije i pomorske trase. Kondukter je paranoik.

Kondukterka je king size i gasim je nedolaskom.

Ignorirajući njihovu dužnost i postojanost putnih isprava,

žestina poprima oblik rastavljene čaške.

Moje bumbarsko dostojanstvo stoički čeka na neotvorenoj

staklenki meda, jer ovo je tek iskušenje što

prethodi proljeću.

  
    DJED MRAZ

     

    Sline vise nalik pećinskim koprenama, vagoni prolaze i

preskačem grad u jednom transkontinentalnom koraku.

Kada bilo što liči na čopor ledim

se kao teglica na -15. Moj jezik je

klaonica za lipicanere i penis drhće kao narcis stapka u jednom

činu carske komedije. Jesen u adoloscenciji

postavlja tapete na moju zrakastu dušu. Kičast, bez oklijevanja

vodim Bakunjina ginekologu, pred vratima

prisluškujem

kako prebrojavaju klitorise kao snoplje požnjevenog

žita, pa zadihan zabrzam još odlučnije da stignem na tople

krpice sa zeljem. U tom nezastajkujućem kretanju niz

leguru i dalje žuri moj poljubac. Može se strpati

u najmanja usta ako su dovoljno statična da ustave

tramvajske vlakove.

Zenit masturbacije je kamenje potucano zamrznutim

ricinusovim uljem i Djed Mraz show pod laserskim

osvjetljenjem. Odjednom ja

sam Pinokio u krilu radosnog dječaka. Skida mi kapu

i ljubi me u čelo. Više puta.

Uprte oči očekuju da zaplačem. Konačno.

  
    TRI MINIJATURE ZA PREDAH

     

    zaostalost

    budi se istok i zapad

budi se sjever i jug

usnula dama sanja princa

     

    hrabra djevojka

    podigao sam dlan

ona je ostala kraj mene

     

    egoist

    kada sam sebičan

pišem pjesme o sebi

  
    KLITORIS

POD

ANESTEZIJOM

  
    ŠTO JE SIGURNO NIJE SIGURNO

     

    Zagrebački neboderi saginju glave kao ravničarski

suncokreti u smiraj dana. Haluciniram, još samo da se kiše

ukapaju u dlanove, pa ću krenuti trnjem u

baletantskim papučama.

Gazeći elektrificirana sela. Što je sigurno nije sigurno

kaže majka, pretače bazgov čaj iz zadimljenog lončića u moju

šalicu i s poantom u pokretu odnosi konjak sa stola.

Izlazim na balkon. Skupljaju se ptice vjernije od sinova.

Gutam Camel kao dijete sitnonarezani ananas.

Kada bih postao Martinina sjenka dosegao bih proporcije

Sredozemlja i nikada ne bih stavljao sunčane naočale na

opečeno lice. Kolebanje nije zvečka za

uspavljivanje

i zvuči kao crkveno zvono između pješčanih dina,

Treba leći na crtu. Ležati na crti! Zaspati uspavan

njenim britvastim sjajem. Osjećati skalpelasti rez

u komformističkoj mješini. Tamo bivstvovati, saditi agrume,

ubirati pjesme i s Mosta mladosti bacati. U

besmrtni

riječni tok. Konačno, gdje su lavovi da im šape

prekrojim u samtaste ogrtače? Čujem mater na balkonu.

Vabi i razgovara s pticama. Njena želja je

razumljiva.

Iskljucati mi oči, pa me vratiti na gibanicu.

Preduhitrio sam njen naum. Potkupio sam ptičurine.

Obećanjem da ću im pokloniti velika krila. Dignuti ih

do visina u kojima je kliktao Jonathan Linvingston.

Gledam svoj anemični nokat kako kruži najlonskim

stolnjakom i vidim Martinino srce kao stalak za bračne

proteze i viklere. Bacite njenog frajera u arenu.

Rika trese svaki nerv nenavikao na rastrčale

eritrocite. Martina je stereo vještica. Umjesto

metle jaše telefonsku slušalicu i zagrijani usisavač.

Neka je tako, ali pepeo je još uvijek siv i maternice

funkcioniraju i klitorisi se smiju kao advokati

nakon dobivene parnice. Kako mungosu objasniti

razliku između kobre i udava? Kako postati

parabola,

pa da snimim trenutak kad iz prstiju curi

vruća čokolada. Mozak mi radi kao Seiko urica,

majka već kašlje, ulazi i ispija mlaku vlagu sladeći

je lipovim medom. Inkomodirao sam žensku dušu

na rastezanje trudeći se da gajim tvrdokornog

nihilistu u svakom blistanju oka. U tom zanosu.

U toj euforiji dobivam dioptriju od +2 i gurnem kasetu

u toster. Topi se majčin sirtaki kao moja

dobrota. Sada sigurno znam da sigurno nije

sigurno, pa čak

i to da se ne gubi kad se gubi, nego kad

pobjedničkoj strani prilaziš kao škorpion

(prignječen)

u hodnicima gdje se dotiču razboritost i intuicija

Gutam Camel, sam. Majka je otišla bratu oprati košulju.

Martina troši cipele. Uzimam konjak i zavlačim se pod stol.

Ugušio se sirtaki. Toster bljuje vatru.

Po kreču, po staklu, niklu i keramici.

Pred vratima taxi za Coloseum vrišti od sreće.

  
    REVOLUCIONAR

     

    utišao sam živinu-živi stih isprovociran otkopčanim dugmetom

u glavi izmiksao sastojke

začin okus da popravi

gdje tražim tebe nema gdje opstaješ traganje

suvišno je

heroji na okruglom stolu oklop do oklopa

pred tebe ulazim iskačem iz sebe da zmijsko leglo

nestane kao krv u tamponima

servijetu pritišćem kada zijevam zube u rafalima kotrljam

oblizutke da rastjera se

potpaljujem revoluciju a 1917. nije jer vatrene djevojke

poljuljanih očiju mogu uskladiti / sve mogu sa mnom činiti

ushićenje ovo je maloljetno balavo

raste do prvih sparnih dana

neću biti statist

možda u središnjoj sceni kulisa na koju naslanjaš

pramenove daha-zamršene pletenice

gađati te neću krupnom sačmom zato neka spadne

maskirano neka istrune odijelo  kako bez otpora rollali bi se

šmirgl papirom vozit ću relli po čitavom tijelu

ako gladak do savršenog mora se biti biti gdje drugi nisu

bili dok glisirali smo sučelice

dosadne muhe streljali bez suđenja

mokar od jednostavno mokrog zraka

sadnice od slabosti čupam

upaljačem črčkam po barutnoj niti nagona

jedna laka doza iz tvojih spremišta

ne smijem zaviriti koliko želim

ne smijem da smijem se ne smijem jer zaplakao bih

bih pred tvojim simetričnim koljenima

  
    PAUK I MUHA

     

    gorda si razmrdana kao susjedov mixer za kavu

kada se rastavlja iza papirnatih zidova

ja se razaram ja te razaram

ti si velika lego kocka

ja sam razarač i krstarica i orahova ljuska u prljavoj luci

ionako plutam tek da tvoje misli

pomazim radničkim žuljem

a ti sva uljava i ukusno bljutava

vlažiš usne

slinu u bokal skupljaš donosiš pred mene

kiša me strelja kada nitko drugi neće obaviti taj

kukavni čin

tjeme otapa

strast je istuckana na atome snenih prašnika

više nije novembar više nije novembar

zima uopće nije dok se smrzavam i pljujem podočnjake

više nije studeni a meni je hladno

više nije prosinac a ja te prosim i od srama plačem

more je opjevano

gradovi su opjevani

tebi su pisali pjesme i pjesmuljke

zauzvrat jedino što glatko mogu obaviti

je da prste raspustim i rasprstim

pa tako paukast razapnem mrežu

i tebe tromu muhu progutam bez začina parfema i šminke

te sit do kraja života zavuzlam crijeva i osluškujem

kako plačeš u mojoj dubini

  
    ZAMISAO

     

    vodit ću te na rock koncert

u decibelima propipati suknju i navoje tijela

nećeš primijetiti drskost

ti si zaljubljena u pjevača

  
    TAKO SE DESE GADNE

STVARI KAD ME

NJEN POGLED RAZMEKŠA

     

    bacio sam bokser

lanac i nož u kanalizacijski otvor

obukao čiste traperice i bijelu košulju

dočekali su me u mračnoj ulici

  
    SVEZNAJUĆA ODUZIMA KVALITETU MOM IZRAZU

     

    navukao sam peraje-more je prostor stvoren za meditacija

ilegalni povratak prirodi

rigajući planktone kao turistička atrakcija

dovlačim se na dno smirujuće s kilogramom Santosa

i aparatom za inhaliranje

moja je pljoska fini nikal u baršunastoj navlaci

tobolac za ljupke majmunčiće

tvoj sam lav ljubavi s prekriženim

šapama na šanku u buffetu kraj benzinske pumpe

krvoločan s pimpekom uronjenim u mošt

tvoja sam interpunkcija kada zasedlam jezik u tvoju rječitost

pa svaka tvoja rečenica svaka misao ljušti kraste

iskoristit će oni pravo servisa

ubaciti te s četkicom u ceker i odgegati se niz julsko podne

kako ću sam samovati i rimovati grudnjak i konjak

moram li sve tajne zapisati da bi ergela zapljeskala

moram li doplivati sa svećenikom i pršutom na ramenima

nisi gledala moje uskrsnuće

taj balon poletjeli u kojemu sam vile

napijao votkom iz naprstka a one prsate kao dojilje

roktale su buljeći u moj pasoš

roktale

još mi zvuk struže ušima i gore mi usne

kao tornjevi petrokemijske industrije

još kopam krtičnjake-štampam

pozivnice za vožnju zagrebačkim metroom

još klečim na kukuruzu zbog podmetanja

eksploziva u badelovim pogonima

još oni ne znaju što znači dosjetiti se

patentirati papirnatu maramicu

još ne znaju kako se lomi dok se piše pjesma

pa čak ni ti

sveznajuća

  
    FORMULA ZA LAŽ

     

    okreneš nebo na guzicu

duboko u zemlju zariješ nos kao prskalice u

krevetninu

usnama

jezikom navlažiš koturaljke

pikulaš se suzama

razgališ se

uneseš

prskaju pri sudaru kao filigranski kristal

čaše za šampanjac

izlomiš istinu na gole

golcate dijelove

proliješ sjeme da bolje se kvasa

i

uskoro kao da vrijeme nije

kao da nije teklo

izraste laž debela kao savanski

baobab tvojih bedara u povlačenju

  
    ZAŠTIĆENA VRSTA

     

    zarinuti porinuti odroniti

kolač je teško breme

gušteri izviruju iza kamena

gušteri ponavljaju moje ime

OTROV-NICA OTROV-NICA

rat koji vodim su upaljeni jajnici na sedmom nebu

rat koji vodim su upaljeni gnojni čir u klijetki

rat je pumpanje i ispumpavanje i crpilište zalutalog atoma

OTROV-NICA OTROV-NICA

zubima prepiljenih u vlastitom urbanizmu organa

kuga je kugi darivatelj

pjesnik nije pjesniku čitatelj

žena je vladarica bez krune osim ako nosi zlatno zubalo

rat su muhe samoubice i fotelje s otkinutim

naslonima

sikćem jer se bojim

bojim se jer su očnjaci metastaze raspršene ispod pupka

osvježenje daha brizganjem visokotlačnog

spreja protiv gamadi

oko vrata poskakuju i akrobatiraju perle tuđih očiju

one su hipnotizirane

one su u mojoj moći

one me slušaju

one se ne smiju

one su u transu

one ne plaču

one su hipnotične i cinične

među njima nisu njene oči

moje oči su srebrne naušnice iz njenog večernjeg kompleta

moje oči su pravo srebro kada se odstrane zjene

sa zjenama nalikuju limenim čepovima iz kolekcije petogodišnja

rat je otpočeo u ljeto

jedino godišnje doba koje prazni čuturicu i glavu

iako ljetna tuča tuče tučak jezika

a on se zapetljava

a on se kamuflira na potiljku u redu do šaltera

tjedna doza sode bikarbone je premalena da se jezik uskovitla

da me vine iz smolaste

otopine gumiranih cipela

galeb žrtvuje kičmu za negaleba

otrovnici zaštićenoj zakonom

  
    HANIBAL

I

JA

ULAZIMO

U

PLAY

OFF

  
    PROPALI BIJEG

     

    hoćemo li doživjeti ritam

sambe u kotlovskoj noći Rio de Jainera?

iščeprkati strmoglavljeno Kosovo i Mohač?

u šiškama trese se multikultivator

autobus kasni

ogledalo je bezvrijedno u odnosu na moju

neandertalsku

raščupanost dok spremam torbu

pjesme sjeckam u krep papiriće

papirićima krivotvorenim putni nalog

obrisi Alpa su pečat na čelu

dalje ću se spuštati

dalje ću se dizati u sedlu runolista

zakonom zaštićen

leteći tepih treba golu

toplu riječ

usta su staklenik

autobus kasni već satima

kasne sati u autobusu nadomak savskih mostova

noć je koncentrat jagode jer

Hanibal (moj učitelj jahanja) igra LOTO u nadi

da će skupiti sve slonove za farbanje uskršnjih jaja

jer neću otići u Rio

i tamo su žene duboke kao Colorado kanjon

strovalit ću pjesmaricu niz Eiffelov toranj

proći dvije runde Tkalčićevom i Kaptolom

pa dolje negdje

negdje dalje dolje

ispeglan u dužinu svratiti na varivo s filekima

autobus neće stići

vozači štrajkaju

daljinski navođena stižu ambulantna kola u kojima

bolničarki lakiraju nokte u crveno

žlicu i tanjur odvode u šok sobu isključujući

mogućnost

da pojedem varivo a da ga sanitarna inspekcija

nije probala

  
    OVAKO SÂM I SVJETSKI

     

    imam dvadeset razbojnika

nemam Ali Babu

imam dvadeset godina i jednu glavu

imam jednu glavu i nemam ženu pljesnivu kao taj mozak

imam i nemam

povremeno Da

nikada odrješito Ne

dudu s glagolima

kino ulaznice koje poklanjam kada slutim Prohibiciju

raspadam se prije nego što sam se objesio

naučio očenaš napamet

bez pameti

paviljone slikam u akvarel prozračnim strofama

zauzdanima kradem boju sa naušnice

cm i crven kao odležani PENBRITIN

nemam snagu injekcije od 1600 000

ovako nesavršen

čekajući Ginsberga na klijetku stihova

administraciji ukaže na moj antitalent za ping-pong

ovako sâm i svjetski

bez fakulteta

radnog mjesta

vjenčanog prstenja

stiješnjen na planeti Zagreb ljubav me vodi u neuništivi mahagoni

Majmun među tarzanima

glođe pjesmu / Jane peče jaja i čita BURDU

celulit i čopor čupave dječice baca u manufakturnu

proizvodnju hrenovki

uplaćujem sportsku prognozu

prazne plave koverte šaljem izdavačima

evoluiram u električnu ljigavicu

takvog me žele u nabijenom prostoru začvorene perle

kako ne bih pregazio štrik na zaljubljenom jeziku

ljubičastom od napora

  
    MOJIM PIGMENTIMA HRANE SE

     

    Ispitujem nježnost u svim postojećim oblicima.

Očima kao rasklimanim vratašcima rerne,

rukama kranovima dizalice. Smišljam

katalizatore jagodicama.

Do plafonskog kreča vuče me lesonitna pločica.

Nestaje sigurnost pa zaržem kao traktor u ilovači

slavenskog blata i najavim kiruršku intervenciju.

Kada iščezne mi smo samo stakleni izlozi. Mi smo kič

kada noć množi potpetice i kace kuhanog vina.

U obijenoj filijali svjetske banke dodira

konjica se hrani mojim pigmentima. Njihovo

oblizivanje je

saznanje u kaskadama nalik koraku Edwina Mozesa.

Izjedajući konzervirani otrov umrijet će

u galopu. Od isijavanja, od

brzine ne pojmiti značenje izdisaja.

Kada prestane škakljanje počet će robovlasništvo.

Prerezat ću selotejp, uletjeti kao vrač u kutiju

karbofixa i završiti u životinjskom carstvu

veselo gestikulirajući za dva kikirikija.

Žene će prolijevati žuč nad kućnim pomoćnicama od čipova.

Rijeke prašnjavih vozila iz utrobe piramida sliti se u kamenjar.

U suton pratiti će me buran aplauz kada se

budem vraćao na drvo

  
    SPUTANI GRABEŽLJIVAC

     

    U antikvarijatu ću ostaviti sposobnost krpljenja.

Gledat će moj crven trag kroz stakla akvarija,

bilježeći svaki trzaj na disk pločicu.

Svaki moj pokret drhti jer ne zna prezirati. Jer

zrak se linja, pa zakorak po cvjetnoj ploščadi

šumi kao lepet krila. Usavršavajući amfibijski sistem

za disanje utapam svjedodžbu i nastavničko

vijeće u kastavskim vinima.

Brzaci Tuborga otplavljaju nordijsku sistematičnost.

Ni pješčane dine nisu više od pijeska.

Da Lorki izmamim zazubice uzjahujem.

S bisagama punim proljetnih tratinčica. Ako su kopita

etalon vremena, neka kasne

sve željeznice. Čak i

linija Tokaido zaspe od sporosti.

Kozmos pliva u juhi od karfiola. Produciram se

na rukometnom igralištu držeći najveću

žlicu i kao vapno bijeli ubrus.

Sitošću pričvršćujem arabeske na bivolje rogove, pa

galopirajući u nepoznato gazim tradiciju, jer

bog nije statističar u zadimljenoj kancelariji, niti

časna sestra za volanom Forda.

Postupno raspredam čelične šipke u kitice ajvara

i jednim skokom najavim britkost svojih malih mačeva

normanske krvi.

Štapiće u rižinim poljima Koreje i Makedonije.

Moj mali pokušaj da raspem jetru na vrhu

katedrale.

Neznatan. isklijao iz maternice, svijam se u lisnato tijesto.

Frkajući se

u okruglice smanjujem obujam.

Pomiren s kuhanjem.

  
    PALAC U POVLAČENJU

     

    Znači li da sam ljubav doveo u stanje raspadanja

ako iz kutova usana stružem otpalo lišće?

Jesen u naponu snage.

Znači li uzgon dogorijevanje cigarete do filtera,

a filter su prsti i zimnica u flašama?

Kada sam tako tankoćutan izbjegavam

mesoždere. Njihovu želju

da zagriju otkriven palac.

Kada mogu plakati dozorio sam.

Neka djevojke vide daje nebo obična šlag torta,

neka vide da sam porculanski tanjur,

neka gledaju, neka čuju šuštanje trske u kosi.

Naučiš li osjećati kao ja, moći ćeš skupljati

dobrotvorne priloge u elitnim kvartovima,

po stubištima, na hladnim štengama tapkati sličice

nogometnih idola.

Pobijediš li umoči čelo u kolonjsku vodu,

spali album da zagrijem svoje srce na diesel gorivo.

Planut ću negdje kao laterna pod snopom baterijske lampe.

Naučiš li osjećati odvedi boga za mix pult.

Zasukat će rukave i ugraditi mi kuglične ležajeve

predavajući ključeve suterenskog stana,

jer imaš pogled što sipi kao čokolada u prahu.

Skriven iza metalik stakla klatim se poput

gebisa pod napadima četkice.

Da zakoljemo

vodove,

da oslijepimo električne žice

dodirnut ćemo dodir.

Samo pokret će osvjetljavati.

Plašiš li se? Pa rekao sam ti:

zavedi boga preslikavajući me.

u osjećaj.

  
    LJETOVANJE

     

    blue jeans trenjem raspaljuju kožu

eskaliram od stopa do glave u time outu

inicijale ostavljajući u jutarnjim polucijama

pločnik je ror za pizzu

stopiram za jadran bez jadranke

sonje marije i

ostale suvišne prtljage

moja vraća za spavanje je rasklimani sezonski krevet

tresem se u snu

sanjam staljinove brkove

sortiran na neudobnom kamenjaru

dižem ustanak u molekulama dok pričam

halucinantno / ispražnjenom ruksaku

pravim čaj od jedne filter vrečice

jedine treći put

kradem lubenice iz prostranih vrtača

sanjam brkove

sanjajući Lepoglavu i Yumu

  
    ATLANTIDA

     

    Potonula Atlantida, potonuli grad,

morem nagriženi ljudski skeleti. I

nas će spominjati, govoriti: primitivan narod

u vrijeme planetarnih džokeja. Zažmiri

susjedovu ženu. Tvoja ispire oči kamilicom

posljednji put. Ceriš se.

Kesiš.

Svijet u reaktorima dok konstruiraju splav i

puše. Indikator miruje. Magma nepokretna sili

mirnoću. Uzbuđenost. Popij čašu

vina besplatno dozu dnevnog umiranja.

Napoleon je bio ljudina, krivo usmjeren.

Volio je Pariz. Ljudi vole ratove jer

kući zveče tanjuri. U povijesnim knjigama

idemo u komunizam. Početak, kultura dalekih

naroda, kanibalizam sada je tek na pola puta

i neću dočekati komunizam i baš me boli da li moji

hoće. Ličim na Odiseja lukav,

prevarom ulazim u tuđe živote njiskajući

na buketu ruža. Pomirbena ruka prethodno

zamočena u cijankalij u nečiju utrobu štropotom

uvija čavle. Misle

da sam spasilac, Krist ili neki sličan

glumac, šarlatan.

Ljeto novo. Više neće trebati kupiti čizme.

Sve besplatno ili ničeg neće biti.

ja-zastarjeli robot-ja

Ugrađene rabljene baterije.

Potonula Atlantida, njišem se na najvišem dimnjaku.

Korozijom nagrižen unutrašnji mehanizam. Oblaci

votke štrkaju se sve dalje. Neću dočekati

komunizam. Zvijezde sklapaju oči.

Telefon bulji u mene i čeka da se rasprsnem

a ja sam novi Noa i životinje trče za mnom.

  
    PISAK SREBRNOG SAKSOFONA

     

    Past ću u nečiju dušu kao žilet u sapun.

Nije kataklizma ako jedna mala Zemlja

nestane i ja ostanem jedini.

Shvatit će zašto sam nosio olovku kada

smo igrali taftača. S tim pomagalom naučio se

umirati uvjerljivije od Siouxa.

Na nekoj ženi sada skladam $£ih ili broj.

Rukama kao srebrnim saksofonom.

Dahom me dahne. Dahom me takne. Dahom mi razbije vilicu.

Zaljuljaju se stopala kao more kod Trafalgara.

S neizliječenim bradavicama

dalje!

Između uspavanog Novosibirska i nesanicom razdraženog

San Franciska. Dalje!

S neiskorištenim bonovima na Vatikanske kupole

igrajući ringe ringe raja.

Kornjača je raketoplan u odnosu na moj intelektualni

razvoj, čak znanstveno tumačenje gibanje

prema nedohvatljivoj zdjelici s pasiranim povrćem.

Dalje!

Šmrkati kokain ako šljivovicu zaključaju u sef.

Kornjača je paralela mom gašenju.

Nije kataklizma ako jedan mali Tomislav nestane sa Zemlje.

Bacit ću jezik na nudističku plažu.

Dalje!

Neka pokaže kako se bubri.

  
    MOJ BRAT

     

    popišanac mali

zubima stišće suze

očima blijedi nebo

u sumrak one postaju

modra točka u naplavinama zvijezda

između svih raznobojnih dječačkih lica

njegovo je najdraže

sve dok kući ne dođe i kaže

umukni

dosta si srao pjesniče

